DUSU Election: अध्यक्ष सहित तीन पदों पर ABVP काबिज, NSUI को एक सीट पर मिली जीत  
दिल्ली यूनिवर्सिटी के छात्रसंघ चुनावों के नतीजों का ऐलान 
अध्यक्ष सहित तीन पदों पर ABVP को मिली जीत 
NSUI के हिस्से में आई एक सीट
दिल्ली विश्वविद्यालय छात्र संघ (DUSU) के चुनाव में RSS से जुड़े ABVP ने शुक्रवार को अध्यक्ष सहित तीन पदों पर जीत हासिल की जबकि कांग्रेस समर्थित NSUI को सेक्रेटरी पद पर जीत मिली है. अखिल भारतीय विद्यार्थी परिषद (ABVP) के अश्वित दहिया ने अध्यक्ष पद के लिए नेशनल स्टूडेंट्स यूनियन ऑफ इंडिया (NSUI) के चेतन त्यागी को 19 हजार वोटों से हरा दिया. ABVP के प्रदीप तंवर और शिवांगी खरवाल उपाध्यक्ष और संयुक्त सचिव के पद पर क्रमश: 8574 और 2914 वोटों से विजयी रहे. NSUI ने सचिव पद पर जीत हासिल की और इसके उम्मीदवार आशीष लांबा ने ABVP के योगी राठी को 2053 वोटों से हराया. डूसू चुनावों में गुरुवार को 39.90 फीसदी वोट पड़े जो पिछले साल के मुकाबले करीब चार फीसदी कम थे. पिछले साल के चुनाव में 44.46 फीसदी वोट पड़े थे.    DUSU में चार पदों के लिए चुनाव EVM में खराबी के आरोपों के बीच संपन्न हुए. चार महिलाओं सहित 16 उम्मीदवार मैदान में थे और इसके लिए 52 मतदान केंद्र बनाए गए थे. 
करीब 1.3 लाख छात्र चुनाव में मतदान करने के लिए योग्य थे. 144 ईवीएम छात्र संघ चुनाव के लिए और 137 ईवीएम कॉलेज संघ चुनाव के लिए इस्तेमाल की गईं. मॉर्निंग क्लासेज के लिए मतदान सुबह साढ़े नौ बजे शुरू हुआ और दोपहर एक बजे खत्म हुआ. इवनिंग क्लासेज में पढ़ने वाले छात्रों के लिए दोपहर तीन बजे मतदान शुरू हुआ और यह शाम साढ़े सात बजे खत्म हुआ. पिछले साल तीन पदों पर अखिल भारतीय विद्यार्थी परिषद (ABVP) और एक पर नेशनल स्टूडेंट्स यूनियन ऑफ इंडिया (NSUI) ने जीत दर्ज की थी.
कुछ नेताओं ने कहा कि गर्मी और उमस के साथ कॉलेजों में छुट्टी की वजह से मतदान प्रतिशत कम रहा. चुनाव की वजह से गुरुवार को छुट्टी घोषित की गई थी, इसलिए छात्र मतदान करने नहीं आए. हालांकि, विधि विभाग, मिरांडा हाउस और रामजस कॉलेज में मतदान करने के लिए लंबी कतारें दिखीं. नॉर्थ कैम्पस में किसी अप्रिय घटना को रोकने के लिए 400 पुलिसकर्मियों को तैनात किया गया था. आरएसएस संबद्ध एबीवीपी ने 35 कॉलेज संघों में जीत का दावा किया है जबकि कांग्रेस से संबद्ध एनएसयूआई ने 22 कॉलेज संघों में जीत मिलने की बात कही.